………………………………………

……………………………………… г.

|  |  |
| --- | --- |
| **ДО****МИНИСТЪРА НА ЗЕМЕДЕЛИЕТО, ХРАНИТЕ И ГОРИТЕ****г-жа десислава танева** | **ОДОБРИЛ,****МИНИСТЪР НА ЗЕМЕДЕЛИЕТО,** **ХРАНИТЕ И ГОРИТЕ:****ДЕСИСЛАВА ТАНЕВА** |

**ДОКЛАД**

от д-р Лозана Василева - заместник-министър на земеделието, храните и горите

**Относно:** Проект на Наредба за изменение и допълнение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода
2019 – 2023 г.

**УВАЖАЕМА ГОСПОЖО ТАНЕВА,**

Предоставям Ви за одобрение проект на Наредба за изменение и допълнение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г.

**Причини, които налагат приемането на акта**

На 3 март 2021 година влезе в сила *Делегиран регламент (ЕС) 2021/374 на Комисията от 27 януари 2021 година за изменение на Делегиран регламент (ЕС) 2020/884 за дерогация, що се отнася до 2020 година, от Делегиран регламент (ЕС) 2017/891 по отношение на сектора на плодовете и зеленчуците и от Делегиран регламент (ЕС) 2016/1149 по отношение на лозаро-винарския сектор във връзка с пандемията от COVID-19, и за изменение на Делегиран регламент (ЕС) 2016/1149 (OB L 72, 3.3.2021г.).* В регламента е предвидено изменение на Делегиран регламент (ЕС) 2020/884 по отношение на кризиснaтa мярка „Събиране на реколтата на зелено“, като същата ще може да се прилага за едни и същи парцели през две последователни години. Тази възможност дерогира разпоредбата на чл. 22 от Делегиран Регламент 2016/1149, съобразно която прилагането на мярката, извън условията на Ковид кризата, не може да бъде извършено през две последователни години за едни и същи парцели.

Също така, с Делегиран регламент (ЕС) 2021/374 се прави промяна в чл. 54 от Делегиран Регламент 2016/1149, като се предвижда въвеждането на санкционен режим при частично неизпълнение на част от договорените за изпълнение операции по мерките от Националната програма, в случаите когато това неизпълнение е в резултат на непреодолима сила или извънредни обстоятелства или в резултат на други обстоятелства, но при условието, че основната цел на операцията е постигната. Този режим на санкция предвижда, когато цялостната операция не е изпълнена изцяло, но общата ѝ цел е постигната, да бъде изплатена финансова помощ за изпълнените действия, но да бъде наложена санкция в размер на 100 % от сумата, първоначално предоставена за тези действия в заявлението за подпомагане, които не са били изцяло изпълнени.

**Цели**

С изменението и допълнението на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г. ще се осигури възможност за гроздопроизводителите, които поради пандемията от Ковид са се възползвали от мярка „Събиране на реколтата на зелено“ през 2020 г. , през 2021 г. да кандидатстват отново. По този начин ще се осигури инструмент за подпомагане на земеделските стопани в лозаро-винарския сектор, за които извънредната икономическа обстановка има задълбочаващ негативен ефект върху дейността по пласиране на произведената продукция. Така и пазарът в сектора ще има възможност да се регулира, като в условията на продължаваща криза бъде предоставена подкрепа с облекчаващо въздействие върху взаимоотношенията между гроздо- и винопроизводителите в страната.

За да може тази възможност да се приложи, е предвидено и удължаване на срока за приема на заявления по марка „Събиране на реколтата на зелено“ за 2021 г. да бъде удължен от 9 април на 21 април 2021 г.

Въвеждането на задължителния санкционен режим ще гарантира коректно прилагане на мерките от програмата, съобразено с правилата на приложимото европейско законодателство. Този режим се прилага, за да бъде осигурено необходимото ниво на сигурност при разпределяне на средства от структурните европейски фондове.

**Финансови и други средства, необходими за прилагането на новата уредба**

Приемането на проекта на акт не води до въздействие върху държавния бюджет. За приемането на проекта на акт не са необходими допълнителни разходи/трансфери и други плащания. Не се предвиждат допълнителни разходи и за нейните адресати. Финансирането по мярка „събиране на реколтата на зелено“ ще бъде в рамките на бюджета по националната програма.

**Очаквани резултати от прилагането на акта**

Измененията в наредбата са насочени към постигане на по-ефективно управление на мярка „Събиране на реколтата на зелено“ през 2021 г. от Националната програма за подпомагане на лозаро-винарския сектор за периода 2019-2023 година, осигуряване на оптимален механизъм за подпомагане на сектора в условията на продължаващата икономическа криза, както и към синхронизиране на националното законодателство с императивни норми от приложимото в областта европейско законодателство – въвеждането на задължителен санкционен режим.

Потенциално заинтересовани страни от приемането на наредбата са 18 гроздопроизводители, получили подпомагане по мярката през 2020 г. За тези гроздопроизводители кризата оказва задълбочаващ се ефект, тъй като затрудненията им с намиране на пазар за произведеното от тях винено грозде продължават втора година. Потенциално заинтересовани страни са и всички кандидати по мерките от националната програма, за които санкционният режим, въведен с Регламент 2021/374, се отнася, както и прилагащият орган, чиито контрол следва да бъде съобразен с изискванията на европейската правна рамка.

**Анализ за съответствие с правото на Европейския съюз**

Проектът на Наредба не съдържа разпоредби, транспониращи актове на Европейския съюз, поради което не е приложена таблица на съответствието с правото на Европейския съюз.

**Информация за проведените обществени консултации**

На основание чл. 26, ал. 3 и 4 от Закона за нормативните актове проектът на доклад (мотиви) и проектът на наредба са публикувани на интернет страницата на Министерството на земеделието, храните и горите и на Портала за обществени консултации с 14-дневен срок за предложения и становища. Необходимостта от по-кратък срок за обществени консултации произтича от краткия времеви диапазон, в който Делегиран регламент (ЕС) 2021/374 влязъл в сила на 03.03.2021 г. следва да бъде отразен в националната нормативна уредба, за да бъде приложим към подпомагането за сектора в Република България, както и от необходимостта от удължаване на срока за подаване на заявления по мярка „Събиране на реколтата на зелено“ в Изпълнителната агенция по лозата и виното – от 9 април на 21 април 2021 г.

В § 6 от преходни и заключителни разпоредби на Наредбата се предвижда влизането й в сила от деня на обнародването ѝ в „Държавен вестник“ с изключение на § 5, който ще влезе в сила от 03.03.2021 г., защото Делегиран регламент (ЕС) 2021/374, който дава възможност на държавите членки да прилагат кризиснaтa мярка „Събиране на реколтата на зелено“ за едни и същи парцели през две последователни години, влиза в сила от деня на публикуването му в Официален вестник на ЕС – 3 март 2021 г. Делегиран регламент (ЕС) 2021/374 в чл. 3 предвижда на свой ред ретроактивно действие на чл. 1 по дерогацията, за да се обхване съответната финансова година. Съгласно чл. 288 от Договора за функционирането на Европейския съюз Регламентът е акт с общо приложение, който е задължителен в своята цялост и се прилага пряко във всички държави членки и като такъв той се ползва с примат над националния нормативен акт, който урежда съответната материя. В тази връзка за § 5 от настоящия проект на наредба, няма пречка да се приложи разпоредбата на чл. 14, ал. 2 от Закона за нормативните актове.

Потенциалният риск от неприемането или ненавременното приемане на наредбата е Република България да не се възползва от регулирана в европейското право възможност за заявяване на вече подпомогнати през 2021 г. парцели за бране на зелено, както и да не бъдат предвидени изисквания със задължителен характер, заложени в приложимото европейско право.

В изпълнение на чл. 26, ал. 5 от Закона за нормативните актове справката за постъпилите предложения от проведената обществена консултация заедно с обосновка за неприетите предложения е публикувана на интернет страницата на Министерството на земеделието, храните и горите и на Портала за обществени консултации.

Проектът е съгласуван в съответствие с Правилата за изготвяне и съгласуване на проекти на актове в системата на Министерството на земеделието, храните и горите. Направените целесъобразни бележки и предложения са отразени.

**УВАЖАЕМА ГОСПОЖО ТАНЕВА,**

Във връзка с гореизложеното и на основание чл. 56, ал. 3 от Закона за прилагане на Общата организация на пазарите на земеделски продукти на Европейския съюз, предлагам да одобрите Наредбата за изменение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г.

|  |  |
| --- | --- |
| **Приложениe:**  | 1. Наредба за изменение на Наредба № 6 от 2018 г. за условията и реда за предоставяне на финансова помощ по Национална програма за подпомагане на лозаро-винарския сектор за периода 2019 – 2023 г.;
2. Справка за отразяване на постъпилите становища;
3. Постъпили становища;
4. Справка за отразяване на получените предложения и становища от проведената обществена консултация;
5. Получени предложения и становища от проведената обществена консултация.
 |

С уважение,

**д-р ЛОЗАНА ВАСИЛЕВА**

*Заместник-министър*